**Σεμινάριο ΚΠΕ Λαυρίου, 23 & 24 Φεβρουαρίου 2018 :**

**«Περιβάλλον και Ηθική: διερευνώντας αξίες, υιοθετώντας νέες οπτικές»**

**ΕΡΓΑΣΤΗΡΙΟ**

**“Ηθική για το Περιβάλλον ή ηθική για τον άνθρωπο; Περιβάλλον και Ανεμογεννήτριες.**”

**Συντονιστές Εργαστηρίου :** Βαρβάρα Πετρίδου Υπεύθυνη Περιβαλλοντικής Εκπαίδευσης Δ.Δ.Ε. Β΄Αθήνας και Αναστάσιος Μαυράκης, Υπεύθυνος Περιβαλλοντικής Εκπαίδευσης Δ.Δ.Ε. Δυτικής Αττικής

Σ**υντονιστές συζήτησης στις ομάδες :** κα **Ευτυχία Μαύρου,** Περιβαλλοντολόγος, συνεργάτις του Κ.Α.Π.Ε. και τον κος **Λατσούδης Παναγιώτης,** Δασολόγος-Περιβαλλοντολόγος, Πρόεδρος της Ελληνικής Ορνιθολογικής Εταιρείας

**Διδακτική τεχνική:** Αντιπαράθεση απόψεων **(debate)**

**Σκοπός :**

Να διερευνηθούν από τους συμμετέχοντες τα υπέρ και τα κατά της εγκατάστασης των ανεμογεννητριών στην Κρήτη και να ληφθεί η σχετική απόφαση για την εγκατάσταση ή τη μη εγκατάστασή τους με τη μέθοδο της διαλογικής αντιπαράθεσης (Debate)

**Τόπος:** Μια ικανοποιητικού μεγέθους αίθουσα

**Υλικά:** Σημειωματάρια, μολύβι, στυλό

**Διάρκεια**: 2 ώρες

**Διαδικασία Debate μετά από Καταιγισμό ιδεών και χάρτη εννοιών**

Οργανώνουμε μια αντιπαράθεση απόψεων με θέμα: «**Αιολικά πάρκα στις οροσειρές της Κρήτης, υπέρ ή κατά;»**

* **Τυχαίος χωρισμός σε δύο ομάδες** (με αυτοκόλλητα διαφορετικού χρώματος – κατά την είσοδό τους στην αίθουσα) **5’**
* **Εισήγηση Βαρβάρα :** «H τεχνική του debate ως εργαλεΙο για την εκπαΙδευση των ενεργών μαθητών-ενεργών πολιτών»**15΄**
* **Καταιγισμός ιδεών** σχετικά με τις ανανεώσιμες πηγές ενέργειας **10’**
* **Δημιουργία χάρτη εννοιών** σε χαρτόνι (ή στον πίνακα) **5’**
* **Ορισμός τριμελούς επιτροπής** για το συντονισμό και την αξιολόγηση της αντιπαράθεσης (μοίρασμα και διάβασμα κριτηρίων αξιολόγησης, π.χ. τήρηση διαδικασίας, σαφήνεια επιχειρημάτων, κ.λπ. ) **5’**
* **Ορισμός του γραμματέα και του συντονιστή της κάθε ομάδας από την ίδια την ομάδα** (ο γραμματέας καταγράφει τα σημαντικότερα, ο συντονιστής μετράει το χρόνο και φροντίζει να τηρούνται οι διαδικασίες) **5’**
* **Συζήτηση με τους ειδικούς στις ομάδες** για τα υπέρ και τα κατά της εγκατάστασης των ανεμογεννητριών - αφού έχει **διαβάσει η κάθε ομάδα τα κείμενα που της έχουν δοθεί 15΄**
* **Σύμφωνα με τα κριτήρια αξιολόγησης της αντιπαράθεσης**, **διατυπώνουμε τις θέσεις και τα επιχειρήματά μας.** (σημειώνουμε τα επιχειρήματα των ομάδων μας) **10’**
* **Α΄κύκλος : 5΄& 5΄Επιχειρηματολογία των εκπροσώπων των ομάδων** (οι οποίοι ορίζονται από τις ίδιες τις ομάδες)
* **Β΄κύκλος : 5’& 5΄αντικρούει ο κάθε εκπρόσωπος τα επιχειρήματα της άλλης ομάδας**
* **Συνεδριάζει η τριμελής επιτροπή** Ποιο ήταν το αποτέλεσμα; Ποια ομάδα είχε τα καλύτερα επιχειρήματα; **15΄**
* **Η τριμελής επιτροπή ανακοινώνει το αποτέλεσμα και τα σχετικά επιχειρήματα σε ένα σύντομο κείμενο 5΄**
* **Συζητάμε για την έκβαση της διαδικασίας.** (ποιά ήταν τα δυνατά της σημεία, ποιές ήταν οι αδυναμίες της, πώς μπορούμε να το βελτιώσουμε) **5**΄
* **Εμπλουτίζουμε και παρουσιάζουμε πάλι το χάρτη εννοιών που είχε φτιαχτεί μετά τον καταιγισμό ιδεών και βλέπουμε αν είχαμε προστιθέμενη γνώση.** **5΄**

**ΣΗΜΕΙΩΣΕΙΣ**

**ΑΝΤΙΠΑΡΑΘΕΣΗ ΑΠΟΨΕΩΝ ΩΣ ΔΙΔΑΚΤΙΚΗ ΤΕΧΝΙΚΗ**

**Το debate είναι ένας αγώνας επιχειρημάτων και πειθούς γύρω από ένα αμφιλεγόμενο ζήτημα.** Μετά από ολιγόλεπτη προετοιμασία, 2 ή 4 ομάδες ομιλητών αναπτύσσουν την επιχειρηματολογία τους για το ζήτημα της αντιπαράθεσης, αντικρούοντας τα επιχειρήματα των αντιπάλων σε ολιγόλεπτους λόγους. Οι δυμμετέχοντες αναπτύσσουν την επιχειρηματολογία τους ανεξαρτήτως των προσωπικών τους απόψεων, ενώ τη νικήτρια ομάδα, αναδεικνύει μία επιτροπή κριτών που αξιολογεί την τεκμηρίωση και παρουσίαση των επιχειρημάτων. Το debate έχει πολλαπλά οφέλη, τόσο για τους συμμετέχοντες όσο και για τις κοινωνίες στις οποίες ζουν. **Επιτρέπει την καλλιέργεια σημαντικών ικανοτήτων μέσω της μη τυπικής μάθησης (non-formal education) και διδάσκει τους συμμετέχοντες κριτική σκέψη, λογική επιχειρηματολογία και αποδοτική επικοινωνία μέσα σε ομάδες αλλά και ανάμεσά τους. Επίσης διδάσκει την σωστή έρευνα, τόσο ακαδημαϊκού επιπέδου όσο και σε επίπεδο επικαιρότητας, για την δημιουργία τεκμηριωμένων και ορθών θέσεων.**

**Το debate επίσης βοηθά στην ενίσχυση της κοινωνίας των πολιτών και της δημοκρατίας μας**, καθώς δίνει στους συμμετέχοντές του τα εφόδια να εντοπίζουν και να απορρίπτουν το λαϊκισμό, τη δημαγωγία και τη μισαλλοδοξία, **επιτρέπει την εξέταση θεμάτων και από την οπτική γωνία μειονοτήτων** και παροτρύνει την κριτική προσέγγιση πολιτικών και θέσεων όλου του πολιτικού φάσματος.

**Η μαθησιακή διάσταση του debate**

Η αντιπαράθεση απόψεων (debate), προβάλλει την εξοικείωση των ομιλητών με την επιχειρηματολογία και το δημόσιο λόγο. Οι συμμετέχοντες, μαθαίνουν να απευθύνονται σε ακροατήριο και να αναπτύσσουν ολοκληρωμένα και ορθά τεκμηριωμένα επιχειρήματα. Η βελτίωση της ικανότητας λόγου και των δεξιοτήτων επικοινωνίας, η παρουσίαση σωστά επεξηγημένων θέσεων, η σφαιρική προσέγγιση θεμάτων και η ταχύτερη και πιο δομημένη σκέψη είναι μερικά από τα οφέλη που αποκομίζουν οι ομιλητές από το debate, σε πρώτο επίπεδο.

Σε δεύτερο επίπεδο η έκθεση των συμμετεχόντων σε μία ευρεία γκάμα θεμάτων συζήτησης από τη διεθνή επικαιρότητα, διευρύνει τους προβληματισμούς και βοηθά στην ανάπτυξη άποψης επί ζητημάτων με τα οποία σε αρκετές περιπτώσεις οι συμμετέχοντες δεν είχαν έρθει σε προηγούμενη επαφή.

Ταυτόχρονα, η εξεύρεση επιχειρηματολογίας σε απόψεις που ενδεχομένως ο ομιλητής να μην υποστηρίζει - όπως γίνεται συχνά στο debate - τοποθετεί τους συμμετέχοντες στη θέση ανθρώπων με τους οποίους ενδέχεται να διαφωνούν. Με αυτόν τον τρόπο καλλιεργείται η συνεργασία και η ανεκτικότητα και προωθείται η κατανόηση ότι οι διαφορές μεταξύ απόψεων, είναι επιλύσιμες μέσω της λογικής και της συζήτησης, στα πλαίσια ενός πολιτισμένου διαλόγου και μακριά από μία στείρα περιχαρακωμένη αντιπαράθεση.

**Παράδειγμα Θέσεων – Αντιθέσεων**

**«Χρήση ανανεώσιμων πηγών ενέργειας»**

|  |  |
| --- | --- |
| **ΘΕΣΕΙΣ** | **ΑΝΤΙΘΕΣΕΙΣ** |
| * Οι ανανεώσιμες πηγές ενέργειας είναι φθηνότερες και επιδέχονται ευκολότερα δημόσια διαχείριση και έλεγχο από ότι οι συμβατικές. Επίσης ο εξοπλισμός είναι απλός στην κατασκευή και τη συντήρηση και έχει μεγάλο χρόνο ζωής. | * Το οικονομικό κόστος δεν είναι και τόσο χαμηλό αφού πρέπει να δημιουργηθούν καινούργιες εγκαταστάσεις και να αγοραστούν νέοι εξοπλισμοί ώστε να είμαστε σε θέση να εκμεταλλευτούμε αυτές τις μορφές ενέργειας. |
| * Με τη χρησιμοποίηση τους η υποβάθμιση του περιβάλλοντος περιορίζεται στο ελάχιστο. Επειδή είναι αποκεντρωμένες δεν ρυπαίνουν ποιοτικά και ποσοτικά το περιβάλλον όσο οι παραδοσιακές μορφές ενέργειας. Ακόμη μέσω της χρησιμοποίησής τους αποφεύγουμε τις κλιματικές αλλαγές, αφού δεν θα παράγονται πλέον τα αέρια του θερμοκηπίου, που είναι αποτέλεσμα της καύσης των συμβατικών καυσίμων, και συμβάλλουν στην αύξηση της θερμοκρασίας του πλανήτη. | * Οι ανανεώσιμες πηγές ενέργειας δεν είναι περιβαλλοντικά απολύτως αβλαβείς. Οι ηλιακοί συλλέκτες και τα αιολικά πάρκα απαιτούν μεγάλες εκτάσεις γης, οι ανεμογεννήτριες δημιουργούν αισθητική ρύπανση και ηχορύπανση και τα υδροηλεκτρικά φράγματα πλημμυρίζουν περιοχές οι οποίες προηγουμένως καλλιεργούνταν ή κατοικούνταν. |
| * Οι ανανεώσιμες πηγές ενέργειας είναι άφθονες και ποικίλες. Με τη σωστή διαχείριση μπορούν να παρέχουν στο μεγαλύτερο μέρος του πληθυσμού ενεργειακή αυτάρκεια και αυτοδιάθεση. Ακόμη λόγω της ευελιξίας που παρουσιάζουν στην εφαρμογή τους, μπορούν να παράγουν ενέργεια ανάλογη με τις ανάγκες του τοπικού πληθυσμού, καταργώντας έτσι την ανάγκη για τεράστιες μονάδες παραγωγής. | * Οι ανανεώσιμες πηγές ενέργειας δεν διατίθενται σε άπειρες ποσότητες, αφού οι μηχανές με τις οποίες τις εκμεταλλευόμαστε έχουν μικρό συντελεστή απόδοσης. Γι’ αυτό πρέπει να χρησιμοποιούνται με πολύ συγκεκριμένο ρυθμό. Επίσης δεν μπορούν να υποστηρίξουν οποιοδήποτε ανθρώπινο πληθυσμιακό μέγεθος ή κοινωνία που μεγενθύνεται πληθυσμιακά με οποιουσδήποτε «παράλογους» ρυθμούς. |
| * Η ανεργία μπορεί εν μέρει να αντιμετωπιστεί με την αξιοποίηση των ανανεώσιμων πηγών ενέργειας, αφού συνεπάγεται μια αύξηση της απασχόλησης κατά 2 έως 18 φορές συγκριτικά με μη ανανεώσιμες πηγές ενέργειας. Ακόμη μπορούν να βοηθήσουν αποτελεσματικότερα στην ανάπτυξη των χωρών του Τρίτου Κόσμου. | * Η απασχόληση σε αυτό τον τομέα δεν μπορεί να είναι σταθερή αφού η παραγωγή της ενέργειας έχει τους ακόλουθους περιορισμούς: Η ενέργεια από βιομάζα μπορεί να είναι τόσο βιώσιμη όσο ακριβώς και η γεωργική πρακτική μέσω της οποίας παράγεται. Τέλος η παροχή και απόδοση της αιολικής, υδροηλεκτρικής και ηλιακής ενέργειας είναι εποχιακή και εξαρτάται από το γεωγραφικό πλάτος και το κλίμα της περιοχής στην οποία εγκαθίστανται. |

**ΔΙΚΤΥΟΓΡΑΦΙΑ**

[**http://www.debating.gr/why-debate/**](http://www.debating.gr/why-debate/)

**www.schools.ac.cy/klimakio/Themata/perivallontiki.../dialogiki\_antiparathesi.doc**